**Műszaki Bizottság**

**ELŐTERJESZTÉS**

Kisbér Város Önkormányzat Képviselő-testülete

**2025. március 14-ei** ülésére

Tárgy: Véncser dűlő – Újszőlő utca út, kamera

**Tisztelt Képviselő-testület!**

Kisbér Város Roma Nemzetiségi Önkormányzata 2025. februári ülésén elhangzott, hogy a Véncser dűlőben az ott lakók fekvőrendőr kihelyezését kezdeményezik, tekintettel arra, hogy a dűlőben sok a gyermek és az autósok gyorsan hajtanak az utcában.

A dűlő Perczel Mór utca és Újszőlő utca közötti szakasza 2019-ben kapott aszfalt burkolatot, azt megelőzően az útviszonyok a gyorshajtást kevésbbé tették lehetővé. A gépkocsival közlekedők sebességének csökkentésére egyrészt közlekedési táblákat lehet kihelyezni, de tapasztalataink szerint azt kevesen tartják be, a fizikai akadály tud hathatós megoldás lenni és a rendőri jelenlét.

Menetdinamikai küszöb (fekvőrendőr) alkalmazására a városban a Perczel Mór utca Ászár felöli részén került sor. A jelenleg használatos „fekvőrendőr” előtt több verzióval próbálkoztuk, de mindegyik esetében jöttek olyan jelzések a lakosoktól, hogy a gépjárművükben kár keletkezett.

Az utak forgalomszabályozásáról és a közúti jelzések elhelyezéséről szóló 20/1984. (XII. 21.) KM rendelet mellékletében található Forgalomszabályozási műszaki szabályzat III. fejezet 11. Forgalomcsillapítás 11.4. kimondja, hogy „*A forgalomcsillapítás eszközeinek tervezésére és kiépítésre vonatkozóan a hatályos útügyi műszaki előírásokban foglaltakat be kell tartani*.” (ÚT 2-1.207)

A Kisbéri Városigazgatóságnak „fekvőrendőre” nincs, a 2025. évi költségvetés elfogadása után, amennyiben arra fedezet áll rendelkezésre és azt támogatják, útügyi szakember bevonásával az útszakaszra szükséges „fekvőrendőrök” számát meghatározzuk és a kivitelezésére kérünk be ajánlatokat. (Az ülésen elhangzott kérelem egy „fekvőrendőrre” vonatkozott, azt is megjelölték, hogy az utca legszűkebb részére kerüljön kihelyezésre.)

A fentebb hivatkozott ülésen továbbá szóba került az Újszőlő utca rendezésének kérdése is, mely kapcsán a képviselő-testülettel szorosan együtt kívánnak működni.

Mint ismert, az Újszőlő utca hétvégiházas üdülőterület övezetben fekszik, az ingatlan-nyilvántartási besorolása szerint zártkert. Az utcában útként használt terület a két irányból összeérő telekvégeken alakult ki szokásjog alapján, így ott, hivatalosan közút nincs (két rövidebb szakasz van csak kiszabályozva középtájon és a Véncser dűlő felől). Az út jogi rendezése és szilárd burkolat kialakítása kapcsán több egyeztetésre is sor került már, a település rendezési tervén a településtervezők a légifelvételek alapján jelölték fel az út helyét, azonban az útügyi előírások által megállapított legkisebb útszélesség sem mindenhol adott az utcában anélkül, hogy annak eléréséhez építményeket ne kelljen elbontani. A Partner Mérnöki Iroda Kft. tervezői tájékoztatásukban leírták, hogy „*ez a kialakult szélesség nem felel meg semmilyen jogszabályi előírásnak, szakági szabványnak!”* A közúti közlekedésről szóló 1988. évi I. törvény 29. § (7) pontja szerint a szilárd burkolat készítése építési engedély köteles. Annak érdekében, hogy az út kiépíthető legyen, a terület rendezésével kell kezdeni. A további lépéseket is tartalmazza a tájékoztató. A műszaki észrevételeknél felhívják a figyelmet a csapadékvíz elvezetés problémájára - hullámzó a terület, nincs befogadó. Megoldásnak zárt rendszer kiépítését javasolják és befogadónak a Concót, melyhez magántelkeken levezetések kellenek. Szikkasztó árok is megoldás lehet, de annak nagyobb a közterület igénye. Alternatív lehetőségként megjelöltek egy 3 m széles utat 1-1 m széles teherviselő padkával, meghatározott helyeken kitérőkkel, hogy el tudják egymást kerülni a járművek.

A személyes egyeztetéskor elhangzott, hogy a gréderezés, a mart aszfalt terítése is engedélyköteles.

A 29. § (8) pontja kimondja, „*aki hatósági engedély nélkül épít utat, vagy az engedélyben foglaltaktól eltér, azt a közlekedési hatóság az eredeti állapot helyreállítására vagy – amennyiben az út a külön jogszabályban foglalt feltételeknek megfelel vagy megfelelővé alakítható át – a fennmaradáshoz szükséges intézkedések megtételére kötelezi.”*

Egy engedélyezési eljárás során, ha nem az építtető tulajdonában lévő területen valósul meg a beruházás, az érintett ingatlantulajdonosok hozzájárulása szükséges.

Az utcában hozzávetőlegesen 200 db ingatlan található, melyek mindegyikének minden egyes, a földhivatali ingatlannyilvántartásba bejegyzett tulajdonosával szerződnünk kellene a rendezési terven jelölt útszélességgel érintett területek önkormányzati tulajdonba kerülése kapcsán. A terhelt ingatlanok esetében a jelzálog jogosultjának a hozzájárulása is szükséges egy ingatlanrész átadásához. A két önkormányzati ingatlantól eltekintve magántelkeken megy az út, ha csak egy tulajdonos is nem járul hozzá az érintett ingatlanrészének az átadásához, az út máris nem lesz folytonos.

Amíg az érintett területek nincsenek önkormányzati tulajdonban, addig arra nem tudunk pályázni, nem tudunk útépítési engedélyt kérni.

Az út ingatlanjogi és tulajdonjogi rendezéséig az eddig is tapasztalt kisebb állagmegtartó munkák elvégzését próbáljuk továbbra is biztosítani. Az Újszőlő utcát évente kétszer szoktuk eltolatni, legutóbb 2024. novemberében tolták el. Egy-egy eltolás kb. 7 órát vesz igénybe, tavaly a díja bruttó 16.000,- Ft./óra volt.

Kisbér Város Roma Nemzetiségi Önkormányzata kéri, hogy az utca rendezése kapcsán működjünk velük együtt és amíg a szilárd burkolat kialakítására nem nyílik meg a lehetőség, addig amint lehetőség van rá, az eltolást – szükség szerint a hiányzó murva pótlásával – ismét csináltassuk meg.

Javasoljuk a Tisztelt Képviselő-testületnek Kisbér Város Roma Nemzetiségi Önkormányzatának kéréseit támogatni. A 2025. évi költségvetés elfogadása után, ha abban fedezet mutatkozik, a Véncser dűlőben menetdinamikai küszöb vagy egyéb forgalomlassító eszköz kialakításának a lehetőségét megvizsgálni és az Újszőlő utcában az út eltolását – ahol szükséges, a murva pótlásával együtt – megrendelni, továbbá a Véncser dűlő Újszőlő utcai elágazását követő szakaszán amíg lakóház van, valamint a Véncser dűlőből nyíló, Újszőlő utcával párhuzamos Kertalja dűlő lakóházakkal érintett szakaszán a földút tolólappal történő eltolását. Az úteltolásokra az ajánlatot várjuk.

Kisbér Város Roma Nemzetiségi Önkormányzata továbbá kezdeményezte, hogy a Véncser dűlő és Újszőlő utcákban kerüljenek térfigyelő kamerák elhelyezésre a környéken megjelent idegenek miatt.

A 2021-ben készült térfigyelő kamerák jegyzékében a mellékelt telepítési javaslat szerepel az érintett utcákba térfigyelő kamerák telepítésére. A telepítési javaslat alapján kértük a kamerarendszert üzemeltető Mór-Véd Security Kft-t, vizsgálja meg, milyen technikai feltételekkel és mennyiért tudnák a kamerákat telepíteni.

Az Újszőlő utca esetén e szempontból is gondot jelent, hogy az út magántelkeken húzódik, mert magánterületet nem lehet megfigyelni, így a kamerák telepítésénél erre figyelemmel kell lenni.

A kamerák esetében javasoljuk a döntést a műszaki feltételek és az ár ismeretében meghozni.

Kérjük Tisztelt Képviselő-testületet, hogy Kisbér Város Roma Nemzetiségi Önkormányzata kérelmét szíveskedjen megvitatni és döntést hozni.

Kisbér, 2025. március 7.

 Bondár Balázs s.k. Pápai Mónika s.k.

 elnök referens

**Határozati javaslat:**

Kisbér Város Önkormányzat Képviselő-testülete

Kisbér Város Roma Nemzetiségi Önkormányzatának kéréseit támogatja.

Amennyiben a 2025. évi költségvetésben fedezet mutatkozik, elrendeli:

* a Véncser dűlőben szakember bevonásával megvizsgálni a forgalom lassításának lehetőségeit;
* a Véncser dűlőben és az Újszőlő utcában a közterület megfigyelésére térfigyelő-kamerarendszer kihelyezésének lehetőségei megvizsgálni.

megrendeli Nagy Attila (2881 Ászár, Jászai M. u. 78.) vállalkozótól az Újszőlő utcában az út eltolását – ahol szükséges, a murva pótlásával együtt – , a Véncser dűlő Újszőlő utcai elágazását követő szakaszán amíg lakóház van, a földút tolólappal történő eltolását és a Kertalja dűlőben a lakóházakkal érintett szakaszon a földút tolólappal történő letolását …………..,- Ft./óra díjon.

felhatalmazza a város polgármesterét az útjavítások megrendelésére.

**Határidő:** azonnal

**Felelős:** Sinkovicz Zoltán polgármester

 Dr. Pápai Tamás jegyző